KOMMISSIONENS GENNEMFØRELSESAFGØRELSE (EU) 2020/659

af 15. maj 2020

om den harmoniserede standard for den tekniske dokumentation, der kræves for at vurdere materialer, komponenter og elektrisk og elektronisk udstyr, der er udarbejdet til støtte for Europa-Parlamentets og Rådets direktiv 2011/65/EU

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 16, stk. 2, i Europa-Parlamentets og Rådets direktiv 2011/65/EU (2) formodes materialer, komponenter og elektrisk og elektronisk udstyr, der har bestået prøvninger og målinger, som påviser overholdelsen af kravene i dette direktivs artikel 4 eller er blevet vurderet i overensstemmelse med harmoniserede standarder, hvis referencer er blevet offentliggjort i Den Europæiske Unions Tidende, at være i overensstemmelse med kravene i dette direktiv.

(2) Ved skrivelse M/499 af 21. oktober 2011 anmodede Kommissionen Den Europæiske Standardiseringsorganisation (CEN), Den Europæiske Komité for Elektroteknisk Standardisering (Cenelec) og Det Europæiske Standardiseringsinstitut for Telekommunikation (ETSI) om at revidere de eksisterende harmoniserede standarder og om nødvendigt udarbejde nye standarder vedrørende den tekniske dokumentation, der kræves for at vurdere, om materialer, komponenter og elektrisk og elektronisk udstyr er i overensstemmelse med kravene i direktiv 2011/65/EU.

(3) På grundlag af anmodning M/499 af 21. oktober 2011 reviderede Cenelec den eksisterende harmoniserede standard EN 50581:2012, hvilket førte til vedtagelsen af standard EN IEC 63000:2018, der fastsætter specifikationer for den tekniske dokumentation, der kræves for at vurdere materialer, komponenter og elektrisk og elektronisk udstyr for så vidt angår begrænsning af anvendelsen af visse farlige stoffer. Den nye standard EN IEC 63000:2018 er baseret på den eksisterende internationale standard IEC 63000:2016, der er baseret på den harmoniserede standard EN 50581:2012.

(4) Kommissionen har sammen med Cenelec vurderet, om standard EN IEC ISO 63000:2018, der er udarbejdet af Cenelec, er i overensstemmelse med anmodning M/499 af 21. oktober 2011.

(5) Standard EN IEC 63000:2018, der er udarbejdet af Cenelec, opfylder de krav, som det er hensigten, at den skal dække, og som er fastsat i direktiv 2011/65/EU. Referencen til nævnte standard bør derfor offentliggøres i Den Europæiske Unions Tidende.

(6) Eftersom den nye standard EN IEC 63000:2018 erstatter standard EN 50581:2012, er det nødvendigt at fjerne referencen til standard EN 50581:2012 fra Den Europæiske Unions Tidende. (3) For at give fabrikanterne tilstrækkelig tid til at tilpasse deres produkter til den nye standard er det nødvendigt at udskyde fjernelsen af referencen til den harmoniserede standard EN 50581:2012.

(7) Overensstemmelse med en harmoniseret standard medfører en forventning om overholdelse af de relevante væsentlige krav i Unionens harmoniseringslovgivning fra datoen for offentliggørelsen af referencen til en sådan standard i Den Europæiske Unions Tidende. Denne afgørelse bør derfor træde i kraft på dagen for offentliggørelsen —

VEDTAGET DENNE AFGØRELSE:

Artikel 1 Referencen til den harmoniserede standard for den tekniske dokumentation, der kræves for at vurdere materialer, komponenter og elektrisk og elektronisk udstyr, der er udarbejdet til støtte for Europa-Parlamentets og Rådets direktiv 2011/65/EU som opført i bilag I til denne afgørelse, offentliggøres hermed i Den Europæiske Unions Tidende.

Artikel 2 Referencen til den harmoniserede standard for den tekniske dokumentation, der kræves for at vurdere materialer, komponenter og elektrisk og elektronisk udstyr, der er udarbejdet til støtte for direktiv 2011/65/EU som opført i bilag II til denne afgørelse, fjernes hermed fra Den Europæiske Unions Tidende på datoen anført i bilaget.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 15. maj 2020. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr (EUT L 174 af 1.7.2011, s. 88).

(3) EUT C 363 af 23.11.2012, s. 6.